Makúch, Jozef, guvernér Národnej banky Slovenska (2018-05-22):
Ďakujem pekne. Vážený pán predsedajúci, vážené panie poslankyne, páni poslanci, slovenský finančný sektor čerpal v roku 2017 z priaznivého vývoja ekonomiky, ako u nás doma, tak aj v zahraničí. Finančný sektor rástol v minulom roku najrýchlejším tempom od prepuknutia poslednej finančnej krízy v roku 2008. Objem aktív finančného sektora dosiahol takmer 113 miliárd Sk, medziročne narástol o necelých 7 %. Priaznivú fázu vývoja finančného trhu ilustruje aj fakt, že rast aktív bol prítomný vo všetkých segmentoch finančného trhu, pričom viaceré segmenty zaznamenali dvojciferné medziročné dynamiky nárastov. Finančný trh sa nachádza v expanzívnej fáze finančného cyklu, pre ktorú je charakteristický dynamický rast aktív, priaznivý vývoj vo väčšine segmentov finančného trhu, zvýšená ochota ekonomických subjektov k investovaniu, ale aj k zadlžovaniu sa. Zároveň je však s touto fázou spojený aj rast rizík vo finančnom systéme. Vývoj slovenského finančného sektora bol v uplynulom roku stimulovaný makroekonomickým vývojom. Slovenská ekonomika rástla tempom 3,4 %, pričom hlavným zdrojom jej rastu bola domáca spotreba a investície. Priaznivý vývoj sa osobitne premieta do vývoja na pracovnom trhu, keď počet ľudí, ktorí majú prácu, sa ku koncu roka 2017 priblížil k číslu 
2,4 milióna, čo je najviac v doterajšej histórii Slovenska. Miera evidovanej nezamestnanosti ku koncu roka klesla pod 6 %. Na trhu práce sa už začínajú prejavovať prvky prehrievania a tým pádom prvky nedostatku kvalifikovanej pracovnej sily, ktorý sa firmy snažia okrem iného riešiť aj prijímaním pracujúcich zo zahraničia. Priaznivý rok zaznamenali aj podniky, keď ich tržby rástli naprieč ekonomickými odvetviami. Rastúca kúpyschopnosť obyvateľstva a zlepšujúca sa finančná kondícia podnikového sektora sa prejavili aj v stabilnom dopyte po úveroch, ako aj v nízkych úrovniach miery zlyhania úverov, čo sú typické príznaky expanzívnej fázy finančného cyklu. Vývoj na úverovom trhu odzrkadľuje expanzívnu fázu finančného cyklu, keď úvery na bývanie dosiahli v marci 2017 najvyšší prírastok v histórii a odvtedy sa stále udržujú blízko historických maxím. Ide o plošný vývoj na trhu podmienený predchádzajúcim poklesom úrokových sadzieb a zmierňovaním vybraných parametrov pri ich poskytovaní. V medzinárodnom porovnaní bol rast úverov na bývanie prakticky šesť rokov na čele Európskej únie. Dvojciferný medziročný rast zaznamenali aj spotrebiteľské úvery. Silný rast úverov sa premieta do pokračujúceho zadlžovania sa domácností, keď dlh v domácnosti v súčasnosti rastie rýchlejšie, ako ich príjem. Takéto tempo zadlžovania sa môže považovať za nadmerné. Zároveň sa tým zvyšuje citlivosť zadlžených domácností na prípadný negatívny vývoj domácej ekonomiky, pretože nepredpokladáme, keďže ekonomika je cyklická, že budeme dlhodobo vo fáze expanzívnej. Na tieto riziká už upozornili aj viaceré inštitúcie medzinárodného významu, napríklad Európska centrálna banka, Menový fond, zároveň ratingová agentúra Standard&Purse upozornila, že môže zvážiť zhoršenie ratingu Slovenskej republiky v prípade, ak bude rýchly rast retailových úverov naďalej pokračovať. Rast úverov je silný aj v prípade podnikového sektora, kde Slovensko v roku 2017 patrilo medzi tri najrýchlejšie rastúce krajiny v Európskej únii. Úvery podnikom v uplynulom roku rástli 7-percentným tempom, pričom rast úverov bol prítomný vo všetkých ekonomických odvetviach. Priaznivé ekonomické podmienky aj vyhliadky spojené s optimistickou perspektívou podnikového sektora boli najvýznamnejším faktorom vplývajúcim na dopyt a ponuku úverov. V minulom roku rástla aj zadlženosť podnikového sektora, pričom okrem úverovo domácich bánk boli zdrojmi rastu ich zadlženosti aj zahraničné úvery, ako aj emisie podnikových dlhopisov. Nárast zadlženosti podnikového sektora bol dokonca najrýchlejší v regióne strednej a východnej Európy a tretí najrýchlejší v celej Európskej únii. Vplyvom tohto vývoja sa zvýšila citlivosť podnikového sektora na prípadný negatívny vývoj ekonomiky, ako aj na prípadný nárast úrokových sadzieb. Zároveň sa v roku 2017 znižoval podiel zlyhaných úverov, tak v sektore domácností, ako aj podnikov. Ziskovosť bankového sektora po očistení od jednorazových vplyvov v roku 2017 medziročne rástla o 8 %. Z bankových ziskov aj naďalej ukrajuje pokles čistých úrokových príjmov, ktorý sa však v roku 2017 mierne spomalil. Za týmto spomalením stojí najmä zmiernenie poklesu úrokových sadzieb pri úveroch na bývanie, rýchlejší rast úverov podnikom a pokračujúci pokles nákladovosti retailových vkladov. Na druhej strane na vývoj ziskovosti bankového sektora pozitívne vplýval pokles nákladov na opravné položky, ktoré výrazne poklesli najmä v segmente podnikov, pretože sa znížil podiel rizikových úverov. V uplynulom roku došlo k posilneniu kapitálovej vybavenosti, keď hodnota ukazovateľa celkovej primeranosti vlastných zdrojov medziročne vzrástla z 18 na 18,6 %. Posilnenie kapitálovej vybavenosti bánk však bolo spojené najmä z rastom menej kvalitných druhov kapitálu. Poistný sektor zaznamenal v uplynulom roku priaznivý vývoj, keď jeho ziskovosť medziročne vzrástla o 8,4 %. Zo zisku poisťovní v uplynulom roku ukrojil aj nárast nákladov na osobitný odvod z podnikania v regulovaných odvetviach a osobitný odvoz neživotného poistenia. Hoci sa solventnosť poisťovní medziročne znížila, kapitál poisťovní aj naďalej nedostatočne, pardon, dostatočne pokrýva minimálnu kapitálovú požiadavku. Aj systém dôchodkového sporenia, tak II., ako aj III. pilier zaznamenali priaznivý rok. V systéme starobného dôchodkového sporenia pribudlo počas roka 2017 vyše 50-tisíc sporiteľov, čo je najviac za posledných 11 rokov. Aktuálne sa v II. pilieri nachádza vyše 1,4 milióna sporiteľov. Zároveň objem aktív rástol aj vplyvom zvýšenia sadzby povinných príspevkov. V správe dôchodkových správcovských spoločností bolo ku koncu roka nasporených takmer 7,6 miliardy eur. V dôsledku zmeny preferencie sporiteľov sa zvýšil podiel indexových fondov. Vplyvom vývoja na trhu bola celková vážená priemerná nominálna výkonnosť dôchodkových fondov za kalendárny rok 2017 o niečo nižšia ako v predchádzajúcom roku. V minulom roku rástol aj záujem o III. pilier dôchodkového sporenia, keď počet účastníkov v III. pilieri dosiahol 757 000 sporiteľov. Tento nárast bol najvyšší za posledných minimálne 10 rokov. Objem naakumulovaných úspor v III. pilieri dosiahol ku koncu roka 2017 úroveň 1,92 miliardy eur. Medziročná priemerná nominálna výkonnosť za všetky doplnkové dôchodkové fondy dosiahla ku koncu roka hodnotu 3,7 %. Nárast aktív zaznamenali aj podielové fondy, keď investovaný objem v týchto fondoch presiahol úroveň 1 miliardu eur. Oproti roku 2016 sa tempo kumulácie prostriedkov podielových fondov zrýchlilo trojnásobne. Dopyt klientov bol koncentrovaný v zmiešaných podielových fondoch, dlhopisové fondy zaznamenali naopak redemácie. Priemerná ročná nominálna výkonnosť celkovo za všetky podielové fondy v sektore tuzemské aj zahraničné bola v roku 2017 na úrovni 
2,3 %, čo je taktiež mierny pokles oproti roku 2016. Ďakujem za pozornosť.